CELEX: 
Language: sl
Date: 2017-02-16 00:00:00
Title: DELEGIRANA UREDBA KOMISIJE (EU) …/… o spremembi Delegirane uredbe Komisije (EU) št. 640/2014 o dopolnitvi Uredbe (EU) št. 1306/2013 Evropskega parlamenta in Sveta glede integriranega administrativnega in kontrolnega sistema, pogojev za zavrnitev ali ukinitev plačil in za upravne kazni, ki se uporabljajo za neposredna plačila, podporo za razvoj podeželja in navzkrižno skladnost

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Komisar Phil Hogan je za eno ključnih političnih prednostnih nalog svojega mandata določil poenostavitev skupne kmetijske politike. Ta temelji na naslednjih treh vodilnih načelih:
            
            
               –spoštovanje politične odločitve iz leta 2013;
            
            
               –spoštovanje načela dobrega finančnega poslovodenja skupne kmetijske politike in
            
            
               –potreba po osredotočanju na poenostavitve, ki bodo koristile kmetom in drugim upravičencem.
            
            
               Do zdaj so bili štirje tako imenovani valovi poenostavitve. Prvi val poenostavitev se je nanašal na pogoje za upravičenost glede zahtev za identifikacijo in registracijo živali pri prostovoljno vezani podpori ter roke za vloge za pomoč v letu 2015, drugi val pa se je osredotočil na spremembe smernic za IAKS, ki so se lahko začele uporabljati že za leto zahtevka 2015. Tretji val poenostavitve je vseboval spremembe: 
            
            
               Izvedbene uredbe Komisije (EU) št. 809/2014 glede IAKS, zlasti zaradi uvedbe (i) nadaljnjih možnosti za spremembo vlog za pomoč glede plačila za zeleno komponento, (ii) sistema predhodnih preverjanj vlog za pomoč, (iii) pravil za upravljanje kolektivnih zahtevkov pri nekaterih ukrepih za razvoj podeželja in (iv) nadaljnjih možnosti za kombiniranje ali zmanjšanje vzorcev za preglede na kraju samem, da bi na splošno zmanjšali število upravičencev, ki jih je treba pregledati. Te spremembe so bile objavljene v Izvedbeni uredbi Komisije (EU) 2015/2333;
            
            
               Delegirane uredbe Komisije (EU) št. 640/2014 glede IAKS, zlasti glede upravnih kazni za nekatere sheme neposrednih plačil na površino in ukrepov za razvoj podeželja, ki so jim sledila nadaljnja tehnična pojasnila in prilagoditve. Te spremembe so bile objavljene v Delegirani uredbi Komisije (EU) 2016/1393.
            
            
               Predlog poenostavitve v tem delegiranem aktu je del četrtega vala poenostavitve. Nanaša se na izračun znižanja plačila za zeleno komponento (plačilo za kmetijske prakse, ki ugodno vplivajo na podnebje in okolje) v integriranem administrativnem in kontrolnem sistemu (IAKS). Namenjen je lažjemu izvajanju pri državah članicah in določitvi bolj sorazmernih znižanj za upravičence v zanje najzahtevnejših razmerah, kadar je zaradi diverzifikacije kmetijskih rastlin treba gojiti tri različne kmetijske rastline. Spremembe so tehnične narave ter so usmerjene v razjasnitev in poenostavitev zadevnih členov. 
            
            
               2.POSVETOVANJA PRED SPREJETJEM AKTA
            
            
               Ta predlog poenostavitve sledi razpravi o poenostavitvi, ki je potekala leta 2015 v Svetu in Evropskem parlamentu ter v strokovnih skupinah in odborih, pa tudi javnemu posvetovanju o izkušnjah v prvem letu izvajanja obveznosti zelene komponente v shemi neposrednih plačil, ki se je začela 15. decembra 2015. 
            
            
               Osnutek tega delegiranega akta je bil predstavljen in obravnavan s predstavniki držav članic na sejah strokovne skupine za neposredna plačila 25. avgusta in 28. septembra 2016. 
            
            
               V skladu s smernicami za boljše pravno urejanje (SWD(2015) 111 final z dne 19.5.2015) je bil osnutek delegirane uredbe objavljen na portalu za boljše pravno urejanje za obdobje štiritedenskega javnega posvetovanja od 19. decembra 2016 do 16. januarja 2017. Prejete so bile štiri pripombe zainteresiranih strani. Tri pripombe niso bile povezane s tem delegiranim aktom, temveč z Delegiranim aktom o spremembi Uredbe (EU) št. 639/2014
                  1
               . V preostali pripombi je bil poziv k večji sorazmernosti v sprejeti stopnji znižanja za zeleno komponento, zlasti glede zahteve glede površine z ekološkim pomenom. Stopnja znižanja je bila temeljito ocenjena ob pripravi in posvetovalnih postopkih ter zanjo velja, da je sorazmerna ter dobro odraža pojem plačila za zeleno komponento in posebno naravo različnih zahtev zanjo.
            
            
               3.PRAVNI ELEMENTI DELEGIRANEGA AKTA
            
            
               Predlog nadomešča prejšnjo metodo izračuna, ki je vključevala „količnik razlike“, ki je bil občuten kot zelo zapleten, s premočrtnim in jasnejšim multiplikaterjem. Vključuje tudi bolj sorazmerno (ublaženo) znižanje plačil za neskladnosti, kadar morajo kmetje upoštevati diverzifikacijo kmetijskih rastlin z vsaj tremi različnimi kmetijskimi rastlinami na svojih ornih zemljiščih. Nazadnje je odpravljen pojem skupine kmetijskih rastlin, na katerem temelji izračun pomoči. Ta pojem se ne zdi potreben na posebnem področju plačila za zeleno komponento, ker bo plačilo za zeleno komponento temeljilo na celotni površini kmetijskega gospodarstva.
            
            
               Uporabljati bi se moral od 15. oktobra 2017 pri vlogah za pomoč za plačilo za zeleno komponento in zbirnih vlogah za leta zahtevka, ki se začnejo s 1. januarjem 2017.
            
            
               DELEGIRANA UREDBA KOMISIJE (EU) …/…
            
            
               z dne 16.2.2017
            
         
         
            
               o spremembi Delegirane uredbe Komisije (EU) št. 640/2014 o dopolnitvi Uredbe (EU) št. 1306/2013 Evropskega parlamenta in Sveta glede integriranega administrativnega in kontrolnega sistema, pogojev za zavrnitev ali ukinitev plačil in za upravne kazni, ki se uporabljajo za neposredna plačila, podporo za razvoj podeželja in navzkrižno skladnost
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (EC) No 814/2000, (ES) št. 1290/2005 in (ES) št. 485/2008
                  2
                ter zlasti člena 77(7) Uredbe,
            
            
               ob upoštevanju naslednjega:
            
            
               (1)Glede na izkušnje po uvedbi plačila za kmetijske prakse, ki ugodno vplivajo na podnebje in okolje (v nadaljnjem besedilu: plačilo za zeleno komponento), iz poglavja 3 naslova III Uredbe (EU) št. 1307/2013 Evropskega parlamenta in Sveta
                  3
               , je primerno poenostaviti nekatera pravila o metodi izračuna plačila za zeleno komponento iz Delegirane uredbe Komisije (EU) št. 640/2014
                  4
               .
            
            
               (2)Izračun pomoči, do katere je upravičenec upravičen, v integriranem administrativnem in kontrolnem sistemu temelji na pojmu skupine kmetijskih rastlin. Vendar se ta pojem ne zdi potreben na posebnem področju plačila za zeleno komponento, ker bo to temeljilo na celotni površini kmetijskega gospodarstva. Zaradi poenostavitve bi zato bilo treba odpraviti pojem skupine kmetijskih rastlin pri plačilu za zeleno komponento.
            
            
               (3)Člena 24 in 26 Delegirane uredbe (EU) št. 640/2014 določata pravila o izračunu znižanja plačila za zeleno komponento v primeru neizpolnjevanja zahtev glede diverzifikacije kmetijskih rastlin oziroma površin z ekološkim pomenom. Navedeni izračuni vključujejo količnik razlike in faktor znižanja v višini 50 %. Zaradi jasnosti ob nespremenjeni stopnji znižanja je upravičeno preoblikovati navedene določbe ter nadomestiti količnik razlike in faktor znižanja v višini 50 % z multiplikatorjem.
            
            
               (4)Zaradi boljšega ravnotežja med resnostjo znižanja ter potrebo po ohranitvi sorazmernega in pravičnega znižanja je primerno ublažiti znižanje plačila za zeleno komponento, kadar je po zahtevah za diverzifikacijo kmetijskih rastlin treba gojiti tri različne kmetijske rastline.
            
            
               (5)Delegirano uredbo (EU) št. 640/2014 bi bilo zato treba ustrezno spremeniti.
            
            
               (6)Da bi se izognili položaju, v katerem bi države članice morale prilagoditi sisteme za izračun plačil za leto zahtevka 2016 med plačilnim obdobjem, in bi upravičencem omogočili predvidljivost glede tega, katera pravila se uporabljajo za izračun plačila, bi se ta uredba morala uporabljati od 16. oktobra 2017 za leta zahtevka, ki se začnejo s 1. januarjem 2017 –
            
            
               SPREJELA NASLEDNJO UREDBO:
            
            
               Člen 1
            
            
               Sprememba Delegirane uredbe (EU) št. 640/2014
            
            
               Delegirana uredba (EU) št. 640/2014 se spremeni:
            
            
               (1)člen 22 se nadomesti z naslednjim:
            
            
               „Člen 22 
            
            
               Splošna načela
            
            
               Za namene tega oddelka se, kadar se ista površina ugotovi za več kot eno od kmetijskih praks, ki ugodno vplivajo na podnebje in okolje, kot je navedeno v členu 43(2) Uredbe (EU) št. 1307/2013, navedena površina upošteva ločeno za vsako od navedenih praks za izračun plačila za kmetijske prakse, ki ugodno vplivajo na podnebje in okolje (v nadaljnjem besedilu: plačilo za zeleno komponento).“; 
            
            
               (2)v členu 23(2) se prvi pododstavek nadomesti z naslednjim:
            
         
         
            
               „2. Brez poseganja v upravne kazni, ki se uporabijo v skladu s členom 28, se v primeru, da površina, prijavljena v zbirni vlogi za osnovno plačilo ali enotno plačilo na površino, presega ugotovljeno površino, ugotovljena površina uporabi za izračun plačila za zeleno komponento.“;
            
            
               (3)člen 24 se nadomesti z naslednjim:
            
            
               „Člen 24 
            
            
               Znižanje plačila za zeleno komponento v primeru neizpolnjevanja zahtev glede diverzifikacije kmetijskih rastlin
            
            
               1. Za orna zemljišča, za katera prvi pododstavek člena 44(1) Uredbe (EU) št. 1307/2013 zahteva, da se gojita vsaj dve različni kmetijski rastlini in da glavna kmetijska rastlina ne zajema več kot 75 % celotne površine ornega zemljišča, vendar površina, ki je bila ugotovljena za glavno kmetijsko rastlino, zajema več kot 75 % celotne ugotovljene površine ornega zemljišča, se površina, ki se uporabi za izračun plačila za zeleno komponento v skladu s členom 23 te uredbe, zmanjša za 2-kratnik površine glavne kmetijske rastline, ki presega 75 % celotne ugotovljene površine ornega zemljišča.
            
            
               2. Za orna zemljišča, za katera drugi pododstavek člena 44(1) Uredbe (EU) št. 1307/2013 zahteva, da se gojijo vsaj tri različne kmetijske rastline in da glavna kmetijska rastlina ne zajema več kot 75 % celotne površine ornega zemljišča, vendar površina, ki je bila ugotovljena za glavno kmetijsko rastlino, zajema več kot 75 % celotne ugotovljene površine ornega zemljišča, se površina, ki se uporabi za izračun plačila za zeleno komponento v skladu s členom 23 te uredbe, zmanjša za površino glavne kmetijske rastline, ki presega 75 % celotne ugotovljene površine ornega zemljišča.
            
            
               3. Za orna zemljišča, za katera drugi pododstavek člena 44(1) Uredbe (EU) št. 1307/2013 zahteva, da se gojijo vsaj tri različne kmetijske rastline in da dve glavni kmetijski rastlini ne zajemata več kot 95 % celotne površine ornega zemljišča, vendar površina, ki je bila ugotovljena za dve glavni kmetijski rastlini, zajema več kot 95 % celotne ugotovljene površine ornega zemljišča, se površina, ki se uporabi za izračun plačila za zeleno komponento v skladu s členom 23 te uredbe, zmanjša za 5-kratnik površine dveh glavnih kmetijskih rastlin, ki presega 95 % celotne ugotovljene površine ornega zemljišča.
            
            
               4. Za kmetijska gospodarstva, za katera člen 44(2) Uredbe (EU) št. 1307/2013 zahteva, da glavna kmetijska rastlina na preostalem ornem zemljišču ne zajema več kot 75 % navedenega preostalega ornega zemljišča, vendar površina, ki je bila ugotovljena za glavno kmetijsko rastlino na preostalem ugotovljenem ornem zemljišču, zajema več kot 75 %, se površina, ki se uporabi za izračun plačila za zeleno komponento v skladu s členom 23 te uredbe, zmanjša za 2-kratnik površine glavne kmetijske rastline, ki presega 75 % navedenega preostalega ugotovljenega ornega zemljišča. 
            
            
               5. Kadar se ugotovi, da upravičenec tri leta ni izpolnjeval zahtev glede diverzifikacije kmetijskih rastlin iz tega člena, se površina, za katero se za naslednja leta zmanjša površina za izračun plačila za zeleno komponento v skladu z odstavki od 1 do 4, pomnoži z 2.“;
            
            
               (4)v členu 26 se odstavka 2 in 3 nadomestita z naslednjim:
            
            
               „2. Če zahtevana površina z ekološkim pomenom presega ugotovljeno površino z ekološkim pomenom, pri čemer se upošteva utežni faktor površin z ekološkim pomenom iz člena 46(3) Uredbe (EU) št. 1307/2013, se površina, ki se uporabi za izračun plačila za zeleno komponento v skladu s členom 23 te uredbe, zmanjša za 10-kratnik neugotovljene površine z ekološkim pomenom.
            
            
               Za namene prvega pododstavka ugotovljena površina z ekološkim pomenom ne presega deleža prijavljenih površin z ekološkim pomenom v celotni prijavljeni površini ornega zemljišča.
            
            
               3. Kadar se ugotovi, da upravičenec tri leta ni izpolnjeval zahtev glede površine z ekološkim pomenom iz tega člena, se površina, za katero se za naslednja leta zmanjša površina za izračun plačila za zeleno komponento v skladu z odstavkom 2, pomnoži z 2.“
            
            
               Člen 2 
            
            
               Začetek veljavnosti in uporaba
            
            
               Ta uredba začne veljati sedmi dan po objavi v Uradnem listu Evropske unije.
            
            
               Uporablja se od 16. oktobra 2017 pri vlogah za pomoč za plačilo za zeleno komponento in zbirnih vlogah za leta zahtevka, ki se začnejo s 1. januarjem 2017. 
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 16.2.2017
            
            
               
                     Za Komisijo
               
            
         
         
            
               
                     Predsednik
                     Jean-Claude JUNCKER
               
            
         
         
            
                  
                     (1)
                  DELEGIRANA UREDBA KOMISIJE (EU) …/... z dne XXX o spremembi Delegirane uredbe (EU) št. 639/2014 glede kontrolnih ukrepov v zvezi s pridelovanjem konoplje, nekaterih določb o plačilu za zeleno komponento, plačila za mlade kmete, ki imajo nadzor nad pravno osebo, izračuna zneska podpore na enoto v okviru prostovoljne vezane podpore, delov plačilnih pravic in določenih zahtev v zvezi z uradnimi obvestili glede sheme enotnega plačila na površino in prostovoljne vezane podpore ter o spremembi Priloge X k Uredbi (EU) št. 1307/2013 Evropskega parlamenta in Sveta.
               
               
                  
                     (2)
                  UL L 347, 20.12.2013, str. 549. 
               
               
                  
                     (3)
                  Uredba (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (UL L 347, 20.12.2013, str. 608).
               
               
                  
                     (4)
                  Delegirana uredba Komisije (EU) št. 640/2014 z dne 11. marca 2014 o dopolnitvi Uredbe (EU) št. 1306/2013 Evropskega parlamenta in Sveta glede integriranega administrativnega in kontrolnega sistema, pogojev za zavrnitev ali ukinitev plačil in za upravne kazni, ki se uporabljajo za neposredna plačila, podporo za razvoj podeželja in navzkrižno skladnost (UL L 181, 20.6.2014, str. 48).